b'\n_START_ARTICLE_\nDaugumos atstovavimas\n_START_PARAGRAPH_\nDaugumos atstovavimas (dar vadinamas ma\xc5\xbeoritarizmu (nuo pranc. majorit\xc3\xa9 \xe2\x80\x93 dauguma) arba pliuralizmu) yra rinkim\xc5\xb3 sistema, pagal kuri\xc4\x85 atstovu i\xc5\xa1renkamas daugiausiai bals\xc5\xb3 gav\xc4\x99s kandidatas. \xc5\xa0i sistema dar skirstoma \xc4\xaf paprastosios (arba santykin\xc4\x97s) ir absoliu\xc4\x8diosios daugumos variacijas.\n_START_SECTION_\nPaprastosios (santykin\xc4\x97s) daugumos atstovavimas\n_START_PARAGRAPH_\nPagal paprastosios daugumos sistem\xc4\x85 pergalei rinkimuose pasiekti u\xc5\xbetenka laim\xc4\x97ti paprast\xc4\x85 apygardos rink\xc4\x97j\xc5\xb3 bals\xc5\xb3 daugum\xc4\x85. Pavyzd\xc5\xbeiui, jeigu vienas i\xc5\xa1 kandidat\xc5\xb3 surinko 30\xc2\xa0% bals\xc5\xb3, o jo konkurentai atitinkamai 20\xc2\xa0%, 15\xc2\xa0%, 10\xc2\xa0%, 8\xc2\xa0% ir t. t., tai pagal \xc5\xa1i\xc4\x85 sistem\xc4\x85 pergal\xc4\x97 priklausys kandidatui, surinkusiam 30\xc2\xa0% bals\xc5\xb3.\n_START_SECTION_\nAbsoliu\xc4\x8diosios daugumos atstovavimas\n_START_PARAGRAPH_\nNorint laim\xc4\x97ti rinkimus pagal absoliu\xc4\x8diosios daugumos sistema, kandidatui reikia surinkti absoliu\xc4\x8di\xc4\x85 daugum\xc4\x85 rink\xc4\x97j\xc5\xb3 bals\xc5\xb3, t. y. 50\xc2\xa0% + 1 balsas. Per rinkimus n\xc4\x97 vienam kandidatui nesurinkus absoliu\xc4\x8dios daugumos, reikia organizuoti antr\xc4\x85 rinkim\xc5\xb3 tur\xc4\x85, kuriame dalyvaus du ar daugiau kandidat\xc5\xb3, pirmajame ture surinkusi\xc5\xb3 daugiausiai bals\xc5\xb3. To galima i\xc5\xa1vengti suteikiant rink\xc4\x97jams alternatyv\xc5\xb3 bals\xc4\x85 \xe2\x80\x93 leidim\xc4\x85 nurodyti ne tik labiausiai patikus\xc4\xaf kandidat\xc4\x85, bet ir sureitinguoti likusius. Tokiu atveju nei vienam kandidatui nesurinkus absoliu\xc4\x8diosios daugumos, ma\xc5\xbeiausiai bals\xc5\xb3 gavusio kandidato biuleteniai per\xc5\xbei\xc5\xabrimi ir i\xc5\xa1 j\xc5\xb3 balsai atiduodami kandidatams, pa\xc5\xbeym\xc4\x97tiems antru numeriu. \xc5\xa0iuo principu skai\xc4\x8diavimas atliekamas tol, kol vienas i\xc5\xa1 kandidat\xc5\xb3 galiausiai surenka absoliu\xc4\x8di\xc4\x85j\xc4\x85 daugum\xc4\x85.\n_START_SECTION_\nPoveikis politinei sistemai\n_START_PARAGRAPH_\n\xc5\xa0i sistema yra palanki didel\xc4\x97ms partijoms, ta\xc4\x8diau labai nepalanki ma\xc5\xbeoms. Tos, kurios neturi didel\xc4\x97s \xc4\xaftakos ir kurias remia nedidelis rink\xc4\x97j\xc5\xb3 skai\xc4\x8dius, neturi galimyb\xc4\x97s kada nors laim\xc4\x97ti rinkimus, kuriuose d\xc4\x97l mandato var\xc5\xbeosi dvi stambiausios partijos. D\xc4\x97l \xc5\xa1ios prie\xc5\xbeasties ma\xc5\xbeoms partijoms tenka prisid\xc4\x97ti prie kurios nors i\xc5\xa1 did\xc5\xbei\xc5\xb3j\xc5\xb3, likti politinio gyvenimo pakra\xc5\xa1tyje arba visai i\xc5\xa1 jo pasitraukti._NEWLINE_Daugumos atstovavimo sistema taip pat ver\xc4\x8dia \xc5\xa1alies politines j\xc4\x97gas ie\xc5\xa1koti kompromiso ir jungtis \xc4\xaf dvi pagrindines partijas ar partij\xc5\xb3 blokus. Dviej\xc5\xb3 partij\xc5\xb3 konkurencija skatina kiekvien\xc4\x85 i\xc5\xa1 j\xc5\xb3 nuolat atnaujinti savo programas ir prisitaikyti prie rink\xc4\x97j\xc5\xb3 poreiki\xc5\xb3. Be to, pagal daugumos atstovavim\xc4\x85 vykdomi rinkimai link\xc4\x99 \xc5\xa1alyje formuoti dvipartin\xc4\x99 sistem\xc4\x85, kuri padidina vienpartini\xc5\xb3 (nekoalicini\xc5\xb3) vyriausybi\xc5\xb3 tikimyb\xc4\x99.\n_START_SECTION_\nKritika\n_START_PARAGRAPH_\nDaugumos atstovavimo sistema kritikuojama d\xc4\x97l neteisingo rink\xc4\x97j\xc5\xb3 nuomon\xc4\x97s atspind\xc4\x97jimo ir bals\xc5\xb3 "i\xc5\xa1\xc5\xa1vaistymo". Pavyzd\xc5\xbeiui, suskai\xc4\x8diavus balsus paai\xc5\xa1k\xc4\x97ja, kad antrame ture kandidatas A gavo 49,2\xc2\xa0%, o B - 50,8\xc2\xa0% bals\xc5\xb3. Taigi net ir ma\xc5\xbea persvara laim\xc4\x97j\xc4\x99s kandidatas B laimi rinkimus ir gauna mandat\xc4\x85, o balsai atiduoti u\xc5\xbe kandidat\xc4\x85 A "prapuola". Dar didesnis bals\xc5\xb3 netekimas gali b\xc5\xabti nesant antrajam rinkim\xc5\xb3 turui. Pavyzd\xc5\xbeiui, keturiems kandidatams A, B, C ir D gavus atitinkamai 33\xc2\xa0%, 27\xc2\xa0%, 25\xc2\xa0% ir 15\xc2\xa0% bals\xc5\xb3, kandidatas A laimi, o likusi elektorato dalis, sudaranti 67% vis\xc5\xb3 balsuotoj\xc5\xb3, i\xc5\xa1lieka neatstovaujama. D\xc4\x97l \xc5\xa1ios prie\xc5\xbeasties daugumos atstovavimo sistema laikoma kaip viena i\xc5\xa1 neproporcingiausi\xc5\xb3.\n_START_SECTION_\nNaudojimas\n_START_PARAGRAPH_\nDaugumos atstovavimo sistema naudojama renkant Anglijos, JAV, Kanados parlament\xc4\x85 bei daugumos valstybi\xc5\xb3 prezidentus. Ji populiari ir nevalstybin\xc4\x97s vald\xc5\xbeios rinkimuose.'